การควบคุมภายใน

บริษัทได้มีรายงานการทำธุรกรรมกับผู้ถือหุ้นรายใหญ่
และบริษัทย่อยไว้ในหมายเหตุประกอบงบการเงินของผู้สอบบัญชีข้อ 7
รวมถึงการปฏิบัติตามหลักเกณฑ์ของตลาดหลักทรัพย์แห่งประเทศไทย
เรื่องการทำรายการที่เกี่ยวโยงกัน

สำหรับการควบคุมภายในในหัวข้ออื่นของระบบการควบคุมภายใน
คณะกรรมการตรวจสอบได้มีการสอบทานกับสำนักงาน ดร.วิรัช แอนด์ แอสโซซิเอทส์
ซึ่งเป็นผู้ตรวจสอบภายในของบริษัท และได้มีการรายงานให้คณะกรรมการรับทราบในทุกไตรมาส
ยกเว้นในไตรมาสที่ 4 ของปี 2549 ซึ่งมิได้มีการประชุมของคณะกรรมการตรวจสอบ

รายงานของคณะกรรมการตรวจสอบ

คณะกรรมการตรวจสอบ ประกอบด้วยกรรมการอิสระ 3 ท่าน ดังต่อไปนี้

นายสงคราม กระจ่างเนตร์ ประธานคณะกรรมการตรวจสอบ

นางสุมาลย์ แจ้งศิริเจริญ กรรมการตรวจสอบ

นายฐานทัต พุทธสุวรรณ กรรมการตรวจสอบ

นางสาวอัญชลี สืบจันทศิริ เลขานุการคณะกรรมการตรวจสอบ

ในปี 2549 คณะกรรมการตรวจสอบได้ปฏิบัติหน้าที่ตามขอบเขตการปฏิบัติงาน หน้าที่
และความรับผิดชอบตามข้อกำหนดของตลาดหลักทรัพย์แห่งประเทศไทย
รวมถึงความรับผิดชอบที่ได้รับมอบหมายจากคณะกรรมการ โดยมีการประชุมทั้งหมด 4 ครั้ง
สรุปได้ดังนี้

1. อนุมัติงบการเงินรายไตรมาสและสอบทานงบการเงินประจำปี
ซึ่งรวมถึงการเปิดเผยข้อมูลในงบการเงินของบริษัทฯ
เพื่อนำเสนอให้คณะกรรมการบริษัทพิจารณาและอนุมัติ พบว่า
งบการเงินได้แสดงฐานะการเงินของบริษัทฯ อย่างถูกต้องครบถ้วน
และจัดทำขึ้นตามมาตรฐานการบัญชีที่รับรองโดยทั่วไป
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
รวมทั้งมีการเปิดเผยข้อมูลสำคัญอย่างเพียงพอ ถูกต้องและครบถ้วน ในหมายเหตุประกอบงบการเงิน

2. ตั้งแต่เดือนพฤษภาคม 2549
คณะกรรมการตรวจสอบได้รับมอบหมายจากคณะกรรมการให้ลงนามอนุมัติงบการเงินรายไตรมาสเพื่อนำออกเผยแพร่ได้ตามที่เสนอ
ส่วนงบการเงินประจำปียังคงให้คณะกรรมการเป็นผู้พิจารณาอนุมัติก่อนเผยแพร่ตามที่ปฏิบัติอยู่เดิม
ทั้งนี้เพื่อให้สอดคล้องกับมาตรฐานการบัญชีฉบับที่ 52 เรื่องเหตุการณ์ภายหลังวันที่งบการเงิน

3. พิจารณารายงานผลการตรวจสอบและข้อเสนอแนะของผู้ตรวจสอบภายใน
ในเรื่องระบบการควบคุมภายในบริษัทฯ
ซึ่งได้ปฏิบัติงานตรวจสอบภายในตามแผนการตรวจสอบประจำปี และนำเสนอต่อฝ่ายบริหาร
เพื่อพิจารณาปรับปรุงและแก้ไขตามความเหมาะสม
รวมทั้งการติดตามการปรับปรุงและแก้ไขอย่างต่อเนื่อง โดยในปี 2549 สรุปได้ว่า
บริษัทมีระบบการควบคุมภายในในส่วนสำคัญที่เหมาะสมและมีประสิทธิผล
มีการกำกับดูแลกิจการที่มีความโปร่งใส ไม่พบข้อบกพร่องที่เป็นสาระสำคัญ

4. ประชุมร่วมกับผู้บริหาร ผู้สอบบัญชีภายนอก และผู้ตรวจสอบภายใน
เพื่อให้ข้อเสนอแนะที่มีประโยชน์ต่อการบริหารงาน
โดยฝ่ายบริหารได้ทำการปรับปรุงแก้ไขขั้นตอนการปฏิบัติงานตามข้อเสนอแนะอย่างเหมาะสม
ทำให้การทำงานมีประสิทธิภาพมากยิ่งขึ้น

5. รายงานผลการประชุมและผลการปฏิบัติงานของคณะกรรมการตรวจสอบต่อคณะกรรมการบริษัทฯ

6. พิจารณาต่ออายุสัญญาจ้างสำนักงาน ดร.วิรัช แอนด์ แอสโซซิเอทส์
เป็นผู้ตรวจสอบภายในของบริษัทฯ ออกไปอีก 2 ปี สิ้นสุดสัญญาครั้งต่อไปในวันที่ 31 ธันวาคม 2550
รวมถึงกำหนดค่าตรวจสอบ และแผนงานตรวจสอบประจำปี 2549

7. นำเสนอต่อคณะกรรมการบริษัทให้ขออนุมัติที่ประชุมสามัญผู้ถือหุ้นประจำปี 2549
เพื่อแต่งตั้งผู้สอบบัญชีจากบริษัทสำนักงาน เอินส์ท แอนด์ ยัง จำกัด เป็นผู้สอบบัญชีของบริษัทสำหรับปี
2549 ต่อไป พร้อมกับเสนอค่าสอบบัญชีสำหรับปี 2549

8. พิจารณาแบบสำรวจเรื่องการกำกับดูแลกิจการของบริษัทจดทะเบียนโดยอิงตามแนวของ The
Organization for Economic Co-Operation and Development (OECD)
ซึ่งสำรวจโดยตลาดหลักทรัพย์ฯ และรับทราบผลการประเมินการกำกับดูแลกิจการของบริษัทฯ
ซึ่งมีคะแนนอยู่ในอันดับดี ทำให้ใช้เป็นแนวทางประเมินว่าบริษัทฯ
ได้ปฏิบัติตามหลักการกำกับดูแลกิจการที่ดีมากน้อยเพียงใด

9. พิจารณาแบบประเมินคุณภาพการจัดประชุมผู้ถือหุ้นสามัญ (AGM) ประจำปี 2549
ตามแบบประเมิน AGM Check List ซึ่งสำนักงานคณะกรรมการ ก.ล.ต.
สมาคมส่งเสริมผู้ลงทุนไทย และสมาคมบริษัทจดทะเบียนได้จัดทำขึ้น
และรับทราบผลการประเมินดังกล่าวโดยสำนักงานคณะกรรมการ ก.ล.ต. พบว่าส่วนใหญ่บริษัทฯ
ได้มีการปฏิบัติแล้ว

10. ประชุมร่วมกับผู้บริหาร และผู้สอบบัญชีภายนอกถึงเรื่องการเปลี่ยนแปลงมาตรฐานการบัญชี
ฉบับที่ 44 เรื่องงบการเงินรวมและการบัญชีสำหรับเงินลงทุนในบริษัทย่อย
และนำเสนอต่อคณะกรรมการเพื่อรับทราบ

ในการดำเนินงานของบริษัทฯ ในรอบปี 2549 คณะกรรมการตรวจสอบได้พิจารณาแล้ว
เห็นว่าคณะกรรมการตลอดจนผู้บริหาร
มีความมุ่งมั่นในการปฏิบัติหน้าที่เพื่อให้บรรลุเป้าหมายขององค์กรและรักษาผลประโยชน์ของผู้ถือหุ้น
ได้ให้ความสำคัญอย่างยิ่งต่อการดำเนินงานภายใต้ระบบการควบคุมภายในที่ดี
มีการบริหารความเสี่ยงที่เหมาะสม
มีระบบสารสนเทศการสื่อสารข้อมูลสนับสนุนการกำกับดูแลกิจการที่มีประสิทธิผล
โดยปราศจากการละเมิดกฎหมายหรือข้อบังคับต่างๆ ที่เป็นสาระสำคัญ ซึ่งบริษัทฯ ต้องพึงปฏิบัติ

[]

นายสงคราม กระจ่างเนตร์

ประธานคณะกรรมการตรวจสอบ